 NA MWANGI MUIRURI SENETA wa Kaunti ya Murang’a Bw Joe Nyutu amemrai Gavana Irungu Kang’ata kuhakikisha serikali yake inaweka mikakati ya kulainisha malipo ya upasuaji wa maiti katika mochari. Hii ni baada ya kuibuka kwamba kuna mtandao wa ukora, ambapo madaktari wa upasuaji wa miili pamoja na maafisa wa Idara ya Upelelezi wa Makosa ya Jinai (DCI) huitisha ada haramu za kati ya Sh10,000 hadi Sh200,000. Licha ya kwamba madaktari hao wa upasuaji huwa ni waajiriwa wa serikali na ambao hulipwa kwa kutumia pesa za umma, hawatosheki kwani wanatoza ada hizo kwa waombolezaji hivyo basi kuzidisha kilio cha waliopoteza wapendwa wao. Aidha, maafisa wa DCI hutoza ada haramu za kati ya Sh3,000 na Sh100,000 kulingana na uwezo wa familia ili kuwa mashahidi katika harakati hizo za upasuaji miili. Miili ambayo hufanyiwa upasuaji ni ile ambayo mauti yalikuwa ni ya kutiliwa shaka, au ya wale ambao walipigwa risasi na maafisa wa polisi na pia wale walioaga dunia katika ajali za kila aina. “Ni lazima tujue ukweli wa ni kwa nini waajiriwa wa umma hutoza ada ili kutekeleza majukumu ambayo tumewaajiri kufanya,” akasema seneta Nyutu. Hii ni licha ya mwelekeo ambao aliyekuwa mkurugenzi wa DCI 2009 Bw Gatiba Karanja kutoa ilani iliyozima njama za maafisa hao akisema “kushuhudia upasuaji wa maiti katika kesi zetu ni jukumu letu lisilo na ada na yeyote ambaye atanaswa akitoza waombolezaji pesa atachukuliwa kuwa ni mhalifu”. Lakini mwelekeo huo huwa haufuatwi huku maafisa hao wa DCI wakitoza ada za kati ya Sh2,000 na Sh10,000 kwa kila risasi ambayo hupatikana ndani ya majambazi waliouawa na polisi katika harakati za upasuaji wa maiti. Huku Gavana Irungu Kang’ata akiwa ametoa ilani kwamba pesa za huduma katika sekta ya afya ziwe zikilipwa kupitia teknolojia ya simu, ada za madaktari wa upasuaji miili na pia zile za DCI hulipwa kwa pesa taslimu. Hayo yakijiri, maafisa wakuu wa kaunti wanazidi kuelekezeana kidole cha lawama, Waziri wa Fedha wa Kaunti Bw Kiarie Mwaura akisema mwenzake wa Afya Bw Frederick Kamondia ndiye anafaa kuwa na jibu kuhusu ada za wapasuaji miili. Kwa upande wake, Bw Kamondia alisema msimamizi mkuu wa Hospitali Kuu ya Murang’a Dkt Leonard Gikera, ndiye anafaa kubebeshwa msalaba huku naye Dkt Gikera akisema serikali ya kaunti tayari imemwagiza ajiondoe ofisini kabla ya Septemba 7, 2023, ili kupisha mfumo na mchakato mpya wa kuteua msimamizi wa hospitali hiyo. Seneta Nyutu amesema kwamba suala hilo ni la muhimu mno kwa kuwa linahusiana moja kwa moja na gharama ya maisha ambapo haifai watu kujiunda katika kundi la kutoza maiti ushuru. “Hili ni suala ambalo tutalifuatilia. Mahali ambapo mkazi wa Murang’a anaumizwa ni lazima nipige nduru bila kujali ni nani atakerwa,” akasema. “Tunataka jibu la ni kwa nini hata wakati upasuaji wa maiti unafanyikia katika mochari ya umma, kwa kutumia vifaa vya umma na kuendeshwa na maafisa wa umma, tunawalipa pesa ambazo hata haziendi kwa Hazina Kuu ya Serikali bali zinaenda kwa mifuko ya watu binafsi,” akasema. [email protected] You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  